CELEX: 
Language: sl
Date: 2018-12-14 00:00:00
Title: DELEGIRANA UREDBA KOMISIJE (EU) …/… o spremembi Priloge II k Uredbi (EU) št. 515/2014 Evropskega parlamenta in Sveta o vzpostavitvi instrumenta za finančno podporo na področju zunanjih meja in vizumov v okviru Sklada za notranjo varnost

OBRAZLOŽITVENI MEMORANDUM
            
            
               1.OZADJE DELEGIRANEGA AKTA
            
            
               Uredba (EU) št. 515/2014 Evropskega parlamenta in Sveta
                  1
                o vzpostavitvi instrumenta za finančno podporo na področju zunanjih meja in vizumov v okviru Sklada za notranjo varnost pooblašča Komisijo za sprejemanje delegiranih aktov v skladu s pogoji iz člena 17 Uredbe.  
            
            
               Člen 7(2) Uredbe (EU) št. 515/2014 pooblašča Komisijo za sprejemanje delegiranih aktov za revizijo posebnih ukrepov iz Priloge II k navedeni uredbi, če je to primerno, tudi v okviru vmesnega pregleda.
            
            
               Dinamična narava migracijskih tokov zahteva skupen prožen pristop, ki se ustrezno odziva na razvoj politike ter finančne potrebe EU in njenih držav članic, zlasti tistih, ki se na njenih zunanjih mejah stalno soočajo z velikim migracijskim pritiskom. 
            
            
               V tem okviru bi moral biti Sklad za notranjo varnost, zlasti pa instrument za zunanje meje in vizume, sposoben zagotoviti ustrezno finančno podporo za izvajanje politik EU, kot je pristop žariščnih točk, kakor je navedeno v evropski agendi o migracijah, ki jo je Evropska komisija predstavila 13. maja 2015
                  2
                in Evropski svet potrdil 25. in 26. junija 2015
                  3
               . S pristopom žariščnih točk EU zagotavlja operativno podporo državam članicam, ki se soočajo z nesorazmernim migracijskim pritiskom na njenih zunanjih mejah. V okviru pristopa se nudi celostna, celovita in ciljno usmerjena pomoč v duhu delitve odgovornosti in solidarnosti z namenom varovanja celovitosti schengenskega območja. 
            
            
               V okviru vmesnega pregleda nacionalnih programov, izvedenega v okviru člena 15 Uredbe (EU) št. 514/2014, in ob upoštevanju zgoraj navedenih prednostnih nalog politike EU so bile ugotovljene dodatne potrebe po financiranju v zvezi z dejavnostmi nadzora meja, zlasti v tistih državah članicah, ki se soočajo z velikim migracijskim pritiskom na zunanjih mejah. 
            
            
               Potreba po podpori tem prizadevanjem je bila ponovljena v sklepih Evropskega sveta z dne 28. junija 2018, ki pozivajo k prostovoljni ustanovitvi „nadzorovanih centrov“ na ozemlju EU ter tesnejšemu sodelovanju s tretjimi državami za okrepitev njihovih zmogljivosti za upravljanje meja.
            
            
               Te potrebe po financiranju bi bilo treba izpolniti kar se da primerno in z uporabo najustreznejšega orodja za financiranje.
            
            
               V zvezi s tem, ob upoštevanju posebnosti s tem povezanih potreb po financiranju, dopolnitev nacionalnih programov držav članic prek porazdelitvenega ključa, ki je bil uporabljen za razdelitev osnovnih sredstev vsake države članice, ni ustrezno orodje, saj ne bi omogočila, da bi se sredstva ciljno usmerila posebej na ugotovljene potrebe tistih držav članic, ki se soočajo z velikim migracijskim pritiskom in zagotavljajo nadzor na zunanjih mejah EU.
            
            
               Uporaba nujne pomoči prav tako ni primerna možnost, saj načeloma zahteva zelo posebne razmere, tj. izredne razmere, kot so opredeljene v točki (f) člena 2 Uredbe (EU) št. 515/2014. Poleg tega se v okviru nujne pomoči financiranje zagotavlja v skladu s projektnim pristopom in za kratko obdobje (praviloma največ 12 mesecev), kar je v nasprotju z večletno perspektivo financiranja, ki se zagotavlja prek nacionalnega programa. 
            
            
               Uporaba posebnih ukrepov v okviru deljenega upravljanja omogoča prožnejše prilagajanje dinamiki in posebnostim posameznega primera, saj ponuja prilagojen pristop za usmerjanje dodatnega financiranja državam članicam v podporo določeni dejavnosti v okviru dela Sklada za notranjo varnost, ki zadeva meje in vizume. Zaradi zelo specifične narave dejavnosti, ki potrebujejo dodatno finančno podporo, kot je izvajanje pristopa žariščnih točk, se posebni ukrepi štejejo za najustreznejše orodje financiranja. 
            
            
               Trenutno sta v Prilogi II k Uredbi (EU) št. 515/2014 navedena dva posebna ukrepa. En je skupni ukrep vsaj dveh držav članic in zadeva konzularno sodelovanje, medtem ko se drugi nanaša na nakup prevoznih sredstev in operativne opreme, ki se dajo na razpolago Evropski agenciji za mejno in obalno stražo v primeru skupnih operacij.
            
            
               Ker obstoječa posebna ukrepa ne omogočata podpore vrsti dejavnosti, opredeljenih v okviru vmesnega pregleda, je treba nov poseben ukrep vključiti v ustrezno prilogo k Uredbi (EU) št. 515/2014. Ta posebni ukrep bi prispeval k izvajanju pristopa žariščnih točk in s tem podpiral integrirano upravljanje meja ter zagotavljal učinkovit nadzor in zaščito zunanjih meja Unije. 
            
            
               Taka sprememba seznama posebnih ukrepov v odziv na posebne potrebe držav članic, kot so predvidene v pravni podlagi instrumenta za finančno podporo na področju zunanjih meja in vizumov v okviru Sklada za notranjo varnost, zagotavlja tudi priložnost za povečanje dodane vrednosti EU v okviru upravljanja migracijskih tokov.
            
            
               2.POSVETOVANJA PRED SPREJETJEM AKTA
            
            
               V skladu s pravili za boljše pravno urejanje in v skladu z uvodno izjavo 40 Uredbe (EU) št. 515/2014 bi morala Komisija pri pripravi delegiranih aktov opraviti ustrezna posvetovanja, vključno na ravni strokovnjakov. Tako posvetovanje je potekalo s pisnim postopkom, in sicer od 4. do 20. junija 2018, saj se je za srečanje na strokovni ravni 6. junija 2018 za razpravo o zadevi prijavilo zelo majhno število udeležencev, zaradi česar je bilo odpovedano. 
            
            
               Pripombe strokovnjakov iz držav članic so bile ustrezno upoštevane pri pripravi te delegirane uredbe Komisije.
            
            
               V skladu s pravili za boljše pravno urejanje je bil po posvetovanju med službami vzpostavljen mehanizem za povratne informacije. Obdobje povratnih informacij se je končalo 22. oktobra 2018. Komisija ni prejela nobenih pripomb.
            
         
         
            
            
               3.PRAVNI ELEMENTI DELEGIRANEGA AKTA
            
            
               Člen 7(2) Uredbe (EU) št. 515/2014 pooblašča Komisijo za sprejemanje delegiranih aktov za spremembo Priloge II k navedeni uredbi, ki določa seznam posebnih ukrepov.
            
            
               Člen 17 Uredbe (EU) št. 515/2014 določa izvajanje pooblastila in zlasti pogoje, pod katerimi je Komisija pooblaščena za sprejemanje delegiranih aktov.
            
            
            
               DELEGIRANA UREDBA KOMISIJE (EU) …/…
            
            
               z dne 14.12.2018
            
            
               o spremembi Priloge II k Uredbi (EU) št. 515/2014 Evropskega parlamenta in Sveta o vzpostavitvi instrumenta za finančno podporo na področju zunanjih meja in vizumov v okviru Sklada za notranjo varnost  
               
            
               EVROPSKA KOMISIJA JE –
            
            
               ob upoštevanju Pogodbe o delovanju Evropske unije,
            
            
               ob upoštevanju Uredbe (EU) št. 515/2014 Evropskega parlamenta in Sveta z dne 16. aprila 2014 o vzpostavitvi instrumenta za finančno podporo na področju zunanjih meja in vizumov v okviru Sklada za notranjo varnost in o razveljavitvi Odločbe št. 574/2007/ES
                  4
                ter zlasti člena 7(2) Uredbe,
            
            
               ob upoštevanju naslednjega:
            
            
               (1)Člen 7 Uredbe (EU) št. 515/2014 se nanaša na razpoložljiva sredstva za posebne ukrepe, ki bodo dodeljena državam članicam. 
            
            
               (2)V okviru vmesnega pregleda iz člena 15 Uredbe (EU) št. 514/2014 Evropskega parlamenta in Sveta
                  5
                so bile na področju upravljanja meja opredeljene dodatne potrebe držav članic po financiranju. 
            
            
               (3)V vmesnem pregledu je bila ugotovljena potreba po zagotovitvi ustrezne finančne podpore za dejavnosti nadzora meja, zlasti na območjih žariščnih točk, kot so opredeljena v členu 2(10) Uredbe (EU) 2016/1624
                  6
               , ali drugih območjih, ki se soočajo s podobnim obstoječim ali potencialnim visokim in nesorazmernim migracijskim pritiskom. 
            
            
               (4)Podpora Unije tem prizadevanjem je bila ponovljena v sklepih Evropskega sveta z dne 28. junija 2018, ki pozivajo k prostovoljni ustanovitvi „nadzorovanih centrov“ na ozemlju Unije ter tesnejšemu sodelovanju s tretjimi državami za okrepitev njihovih zmogljivosti za upravljanje meja.
            
            
               (5)Sedanji seznam posebnih ukrepov iz Priloge II k Uredbi (EU) št. 515/2014 državam članicam ponuja dva posebna ukrepa, za katera lahko prejmejo dodatna sredstva.
            
            
               (6)Financiranja ukrepov za izvajanje pristopa žariščnih točk ali podobnega pristopa ni mogoče ustrezno usmerjati s sedanjim seznamom posebnih ukrepov. Zato je sprememba tega seznama najboljši način za zagotavljanje prožnosti na področju zunanjih meja in vizumov v okviru Sklada za notranjo varnost.
            
            
               (7)Novi posebni ukrep, ki se dodaja v Prilogo II k Uredbi (EU) št. 515/2014, bi prispeval k učinkoviti ravni nadzora na zunanjih mejah Unije. Bil bi skladu s posebnim ciljem navedene uredbe iz člena 3(2)(b) glede podpore integriranega upravljanja meja, ki olajšuje dostop do mednarodne zaščite za tiste, ki jo potrebujejo.
            
            
               (8)Vključitev novega posebnega ukrepa, ki bi odražal nedavni razvoj politike in potrebe po financiranju držav članic, bi ustvarila znatno dodano vrednost, saj bi prispevala k ublažitvi pritiska na tiste, ki so jih migracijski in azilni tokovi najbolj prizadeli, s tem pa tudi na ravni Unije kot celote.
            
         
         
            
               (9)Da se omogoči takojšnja uporaba tega posebnega ukrepa zaradi zgoraj opredeljenih nujnih potreb po financiranju, bi morala uredba začeti veljati dan po objavi v Uradnem listu Evropske unije.
            
            
               (10)Uredbo (EU) št. 515/2014 bi bilo zato treba ustrezno spremeniti – 
            
            
               SPREJELA NASLEDNJO UREDBO:
            
            
               Člen 1
            
            
               V Prilogi II k Uredbi (EU) št. 515/2014 se doda naslednja točka 3:
            
            
               „3. Vzpostavitev, razvoj in delovanje, vključno z zagotavljanjem storitev, kot so identifikacija, odvzem prstnih odtisov, varnostna preverjanja in zdravstveni pregledi, izpraševanje, zagotavljanje informacij, registracija in prvi sprejem, žariščnih točk, kakor so opredeljene v členu 2(10) Uredbe (EU) 2016/1624, ali drugih območij, ki uporabljajo postopke žariščnih točk ali podobne ureditve, kot so „nadzorovani centri“, ki jih vzpostavi država članica, pa tudi zagotavljanje navedenih storitev na mejnih prehodih, ki se soočajo s podobnim obstoječim ali potencialnim visokim in nesorazmernim migracijskim pritiskom, vključno s podporo dejavnostim upravljanja meja v tretjih državah, če je to potrebno.“
            
            
               Člen 2
            
            
               Ta uredba začne veljati dan po objavi v Uradnem listu Evropske unije.
            
            
               Ta uredba je v celoti zavezujoča in se neposredno uporablja v državah članicah v skladu s Pogodbama.
            
            
               V Bruslju, 14.12.2018
            
            
               
                     Za Komisijo
               
               
                     Predsednik
                     Jean-Claude JUNCKER
               
            
         
         
            
                  
                     (1)
                  
                        Uredba (EU) št. 515/2014 Evropskega parlamenta in Sveta z dne 16. aprila 2014 o vzpostavitvi instrumenta za finančno podporo na področju zunanjih meja in vizumov v okviru Sklada za notranjo varnost in o razveljavitvi Odločbe št. 574/2007/ES (UL L 150, 20.5.2014, str. 143).
               
               
                  
                     (2)
                  
                        COM(2015) 240 final.
               
               
                  
                     (3)
                  
                        EUCO 22/15 CO EUR 8 CONCL 3.
               
               
                  
                     (4)
                  
                        UL L 150, 20.5.2014, str. 143.
               
               
                  
                     (5)
                  
                        Uredba (EU) št. 514/2014 Evropskega parlamenta in Sveta z dne 16. aprila 2014 o splošnih določbah o Skladu za migracije, azil in vključevanje ter o instrumentu za finančno podporo na področju policijskega sodelovanja, preprečevanja kriminala in boja proti njemu ter obvladovanja kriz (UL L 150, 20.5.2014, str. 112).
               
               
                  
                     (6)
                  
                        Uredba (EU) 2016/1624 Evropskega parlamenta in Sveta z dne 14. septembra 2016 o evropski mejni in obalni straži ter spremembi Uredbe (EU) 2016/399 Evropskega parlamenta in Sveta ter razveljavitvi Uredbe (ES) št. 863/2007 Evropskega parlamenta in Sveta, Uredbe Sveta (ES) št. 2007/2004 in Odločbe Sveta 2005/267/ES (UL L 251, 16.9.2016, str. 1).